**Elkjøp Nordic AS** er et norsk selskap med hovedkontor i Nydalen i Oslo og som eies av britiske Currys PLC. 

Selskapet driver salg av forbrukerelektronikk og elektriske husholdningsapparater gjennom 427 butikker i Norge, Sverige, Danmark, Finland og på Island, Grønland og Færøyene. Selskapets butikker i Sverige og Danmark går under navnet Elgiganten, i Finland under navnet Gigantti, på Island under navnet Elko, Elding på Færøyene og Pissifik på Grønland. I Norge har selskapet 123 butikker, hvorav litt under halvparten drives på franchise-basis. Administrerende direktør for hele konsernet Elkjøp Nordic AS er Fredrik Tønnesen. 

Elkjøp har lang tradisjon i Norge, og startet som et samarbeid mellom 33 frivillige handlere i 1962. Siden den gang har selskapet vokst seg frem til å bli markedsledende innen elektronikk, med butikker i nesten alle landets byer og tettsteder. Elkjøp Norges administrerende direktør er fra 2022 Linda Frid Andresen.

I regnskapsåret 2021/22 omsatte konsernet for NOK 48,7 milliarder og oppnådde et driftsresultat på NOK 1 692 millioner. 

Hovedforankringen i selskapets virksomhet ligger i et stormarkedskonsept som underbygges av kostnadseffektiv drift, effektiv logistikk, gode innkjøpssystemer og tydelig markedsføring. Kjernen i logistikksystemet er sentrallageret i Jönköping, som fungerer som en distributør til samtlige butikker i Norden. Sentrallageret ble utvidet i 2016 med et påbygg som kostet om lag 500 millioner kroner.

Markedsføringsmetoder og konflikt med Forbrukerombudet
------------------------------------------------------

Elkjøp ble tidlig på 2000-tallet kritisert for uhederlig markedsføring, særlig gjennom bruk av «lokketilbud» og «prisgaranti». Selskapet ble i 2003 oppfordret av Forbrukerrådet til å revurdere sin salgsstrategi og har i den senere tid[*når?*] endret markedsføringen.

Elkjøp og Forbrukerombudet har de siste årene hatt dialog knyttet til teamet «brukeromtaler i markedsføring», et område ombudet har hatt spesielt fokus på og der de mente Elkjøp hadde forbedringspotensial. Denne dialogen kulminerte i 2016 med at de to partene sammen laget retningslinjer for dette. der de la frem hvordan kommersielle aktører kunne drive med brukeromtaler, blant annet i markedsføring.

Historie
--------

I 1962 gikk 33 elektroforhandlere sammen for å starte en frivillig fagkjede for elektrohandel. Det var Trygve Fjetland som fikk i oppdrag å bygge opp organisasjonen. Han etablerte grossistselskapet A/S Elektrokjøp 16. mars 1962 som sentralledd i kjeden. I løpet av de 24 år han satt som leder bygget han opp Elkjøp til en ledende virksomhet som endret strukturen i elektrobransjen i Norge.

Det var i begynnelsen kun fokus på såkalte hvitevarer og småelektriske husholdningsapparater. Brunevarer ble først tatt inn i varespekteret i 1966. Stormarkedskonseptet, der både brune-, hvitevare- og datasektoren m/telematikk er samlet under ett tak, ble introdusert i 1984.

Trygve Fjetland trakk seg som konsernsjef i 1986, året da selskapet rundet en omsetning på én milliard kroner. Fjetland fortsatte sitt arbeid i styret frem til 1997. Han overlot sjefstolen til Thor Bjarmann som hadde kommet inn i selskapet i 1980.

I 1993 ble Elkjøp notert på Oslo Børs. I de påfølgende år begynte en massiv ekspansjon til de andre nordiske landene; Sverige i 1994, Danmark i 1996, Island i 1998 og Finland i 1999 og opprettelsen av felles nordisk sentrallager i Jönköping. Engelske Dixons Group plc kjøpte i 1999 Elkjøp-konsernet som da ble tatt av Oslo børs.

Referanser
----------

1. ↑   www.elkjop.no[Hentet fra Wikidata]
2. ↑  «Kunngjøringer - Brønnøysundregistrene». *w2.brreg.no*. Besøkt 12. januar 2023.
3. ↑  Netthandel.no[*død lenke*]
4. ↑  Geir Røed (30. september 2002). «Elkjøp lurer deg med lavpristilbud». Forbrukerrådet. Arkivert fra originalen 9. juni 2008. Besøkt 22. juli 2008.
5. ↑  «Elkjøp-selskap anmeldt for lokkepriser». digi.no. 29. desember 2005. Arkivert fra originalen 27. september 2007. Besøkt 22. juli 2008.
6. ↑  Geir Røed (2. oktober 2002). «– Elkjøp-selgerne lyver for å selge dyrest mulig». Forbrukerrådet. Arkivert fra originalen 28. september 2007. Besøkt 22. juli 2008.
7. ↑  «Øverst på siden, likevel utsolgt». digi.no. 9. desember 2005. Arkivert fra originalen 29. september 2007. Besøkt 22. juli 2008.
8. ↑  «MR-Sak nr. 04/04: Forbrukerombudet - Lefdal Elektromarked AS». Markedsrådet. 11. juni 2004. Arkivert fra originalen 28. september 2007. Besøkt 22. juli 2008.
9. ↑  Geir Røed (28. februar 2003). «Skeptisk til Elkjøp». Forbrukerrådet. Arkivert fra originalen 31. mai 2008. Besøkt 22. juli 2008.
10. ↑  Elektronikkbransjen. «Tommel opp | Elektronikkbransjen». *prod.elektronikkbransjen.no*. Arkivert fra originalen 24. juni 2016. Besøkt 16. juni 2016.
11. ↑  «Elkjøp i 50 år!». Elkjøp. Besøkt 31. oktober 2012.

Eksterne lenker
---------------

* Offisielt nettsted

* (en) Elkjøp – kategori av bilder, video eller lyd på Commons Rediger på Wikidata
* Nettbutikk for bedrifter
* Sider for pressen

|  |  |
| --- | --- |
| Oppslagsverk/autoritetsdata | Store norske leksikon **·** Brønnøysundregistrene
 |